CELEX: 62020TN0610
Language: sl
Date: 2020-10-02 00:00:00
Title: Zadeva T-610/20: Tožba, vložena 2. oktobra 2020 – Egis Bâtiments International in InCA/Parlament

16.11.2020   
            
            
               SL
            
            
               Uradni list Evropske unije
            
            
               C 390/45
            
         
      Tožba, vložena 2. oktobra 2020 – Egis Bâtiments International in InCA/Parlament
      (Zadeva T-610/20)
      (2020/C 390/63)
      Jezik postopka: francoščina
      
         Stranke
      
      
         Tožeči stranki: Egis Bâtiments International (Montreuil, Francija) in InCA – Ingénieurs Conseils Associés Sàrl (Niederanven, Luksemburg) (zastopnika: A. Rodesch in R. Jazbinsek, odvetnika)
      
         Tožena stranka: Evropski parlament
      
         Predlogi
      
      Tožeči stranki Splošnemu sodišču predlagata, naj:
      
                  —
               
               
                  ugotovi, da je ta tožba formano dopustna;
               
            
                  —
               
               
                  ugotovi, da so vsi trije tožbeni razlogi utemeljeni;
               
            
                  —
               
               
                  zato ugotovi, da Evropski parlament naslednjih izjav za javnost, namenjenih za objavo, ni mogel dati, ne da bi pri tem kršil člen 9 sporazuma o poravnavi z dne 8. aprila 2019, ki so ga podpisale stranke, in vsekakor ne brez kršitve obveznosti ravnanja v dobri veri pri izvrševanju sporazumov:
               
            [zaupno] (1)
      
      
                  —
               
               
                  ugotovi, da te izjave, povzete v člankih, ki so bili objavljeni v medijih, pomenijo kršitev klavzule o zaupnosti iz člena 8 sporazuma o poravnavi, ki so ga podpisale stranke, ali ugotovi, da izjave za javnost pomenijo kršitev izvrševanja sporazuma o poravnavi v dobri veri na podlagi člena 1134 luksemburškega Code civil (civilni zakonik);
               
            
                  —
               
               
                  zato naj Evropski uniji, ki jo zastopa Evropski parlament, naloži, primarno, naj plača znesek v višini 100 000 EUR, ki ustreza pogodbeno določeni odškodnini, ali, podredno, drug znesek, ki naj se določi ex aequo et bono, ki predstavlja nadomestilo za škodo, utrpljeno zaradi izpodbijanih objav in zlasti zaradi kršitve pravice do osebne podobe obeh tožečih družb, ta znesek pa naj se solidarno plača poenostavljeni delniški družbi EGIS Bâtiment International SAS in družbi z omejeno odgovornostjo INCA Ingénieurs Conseils Associas SARL, tožečima strankama, ki delujeta kot člana začasnega združenja EGIS Bâtiment International – Inca Ingénieurs Conseils Associés, ki ga zastopata tožeči stranki, skupaj s pogodbeno dogovorjenimi obrestmi ali zakonskimi obrestmi, ki tečejo od 27. junija 2019, dneva objave člankov, ali od 16. julija 2019, dneva prvega opomina, ali od vložitve te tožbe;
               
            
                  —
               
               
                  ker je Evropski parlament zavrnil priznanje svoje napake, sta morali tožeči stranki vložiti tožbo in za zastopanje najeti odvetnika;
               
            
                  —
               
               
                  ob upoštevanju sedanje luksemburške sodne prakse je zadevna oseba upravičena do povračila stroškov odvetnika na podlagi pravice do popolne odškodnine za nastalo škodo;
               
            
                  —
               
               
                  luksemburško Cour d’appel (pritožbeno sodišče) je s tem priznalo, da „je zavezujoče pravno načelo to, da mora škodo, ki je nastala zaradi kakršnega koli krivdnega ravnanja, povrniti povzročitelj tega ravnanja, in da mora biti povrnjena v celoti. Stroški obrambe pa očitno pomenijo dokaz za škodo, ki jo je mogoče povrniti, in škoda oškodovanca ne bo v celoti povrnjena, če bo zmanjšana za te stroške obrambe ali če bo morala zadevna oseba za uveljavljanje svoje pravice sama nositi stroške. Pravica do popolne odškodnine upravičuje povrnitev stroškov obrambe, vključno z nagrado odvetnika“ (Cour d’appel, 4. januar 2012, Pas.35, str. 848);
               
            
                  —
               
               
                  luksemburško Cour de cassation (kasacijsko sodišče) je poleg tega v sodbi z dne 9. februarja 2012 določilo načelo povrnitve vseh stroškov postopka, ki izhaja iz objektivne odgovornosti, in povrnitve celotne nagrade odvetnika kot odškodnine za krivdno ravnanje (Cour de cassation, 9. januar 2012, št. 5/12 J.T.L. 2012, str. 54);
               
            
                  —
               
               
                  zato naj na podlagi popolne odškodnine Evropski uniji naloži, naj začasnemu združenju EGIS Bâtiment International – Inca Ingénieurs Conseils Associés, ki ga sestavljata tožeči stranki, plača znesek v višini 5 000 EUR za odvetniške stroške, skupaj s pogodbeno dogovorjenimi obrestmi ali zakonskimi obrestmi, ki tečejo od 27. junija 2019, dneva objave člankov, ali od 16. julija 2019, dneva prvega opomina, ali od vložitve te tožbe;
               
            
                  —
               
               
                  tožečima strankama pridrži vse preostale pravice, zahtevke, razloge in pravna sredstva, ki jih lahko uveljavljata;
               
            
                  —
               
               
                  toženi stranki na podlagi člena 134(1) Poslovnika naloži plačilo vseh stroškov postopka.
               
            
         Tožbeni razlogi in bistvene trditve
      
      Tožeči stranki v utemeljitev tožbe navajata tri tožbene razloge.
      
                  1.
               
               
                  Prvi tožbeni razlog: uporaba člena 8 sporazuma o poravnavi z dne 9. aprila 2019 v povezavi s členom 2044 luksemburškega civilnega zakonika, ker je Evropski parlament podal izjave za javnost, s katerimi se krši načelo zaupnosti, ki so ga stranke vključile v sporazum o poravnavi in se nanaša na odpoved sklenjene pogodbe.
               
            
                  2.
               
               
                  Drugi tožbeni razlog: uporaba sporazuma o poravnavi z dne 9. aprila 2019 v povezavi z členom 1134 luksemburškega civilnega zakonika, ker se z izjavami Parlamenta za javnost kršijo obveznost ravnanja v dobri veri, ki velja za vsako izvrševanje pogodbe. Parlament je v medijih grajal nesposobnost tožečih strank pri opravljanju njune naloge kot vodij projekta za spremljanje dela ter nadaljevanje in dokončanje študij za projekt razširitve in prenove stavbe Parlamenta Konrad Adenauer (KAD) v Luxembourgu, s tem, da jima je pripisal odgovornost za dodatne stroške in zamude na gradbišču KAD. Tožeči stranki menita, da je to ravnanje krivdno glede na to, da so bila, na eni strani, ta krivdna ravnanja izpodbijana in, na drugi strani, da je bila zaradi neupravičene odpovedi pogodbe prejeta odškodnina.
               
            
                  3.
               
               
                  Tretji tožbeni razlog: v skladu s členom 134(1) Poslovnika se plačilo stroškov na predlog naloži neuspeli stranki. V okviru pravice do popolne odškodnine se zahteva tudi povrnitev stroškov pravne pomoči.
               
            
         (1)  Prikriti zaupni podatki.